Keunarang: Azhar Atjeh*
Alkisah bak saboh uroë geupèh lah taktôk lé keuchik tikôih geuyuë meusapat bandum masyarakat tikôih tuha muda inöng agam bak balè meusapat.
Lam acara duëk pakat uroë nyan geumeupro peukara bansa mië nyang brat that ka meuharajalèla hingga bangsa tikôih meu ublang han leupah geujak lé.
Ide ubé na ide kabéh geupeugah lé para tokoh tikôih nyang ka teuka bak balè meusapat nyan, tapi meusaboh hana nyang sapeuë kheun.
Ban akhé di se-ôt lah sidroë aneuk miët tikôih nyang diduëk bak sagoë balè.
"Nyang mulia Teungku Keuchik, bak lôn na saboh pendapat, neu ci timang-timang kadang jeuët neungui," tikôih muda nyan.
Geu seu-ôt le Teungku Keuchik.
"'Oo jeuët, ci peugah laju nyak bah geudeungö lé bandum masyarakat tanyoë kadang syit jeuët tangui eunteuk."
"Meunoë nyang mulia Tgk Keuchik, baksang leubèh jroh meunyö tapasang boh grok-grok bak takuë bansa mië, 'oh dijak bansa mië toë ngön kawan geutanyoë kadeuh tadeungö su, jadi kajeuët Tgk Keuchik yup prip untôk neuyuë pluëng geutanyoë bandum," kheun tikôih nyan.
"'Euuuu nyan barô beutôi ide.
Su-ôt Tgk Keuchik. Jadi soë teuma tém keu tukang pasang?"
Meu meungiëng-ngiëng teuk ubé na bansa tikôih lam balé meusapat nya, po nyoë ngiëng ateuëh po jéh, po jéh ngiëng ateuëh po nyan sira meugèsè-gèsè punggông laju bacut-bacut keudéh bak pintô hingga ban akhé tinggai Teungku Keuchik sidroë geuh ateuëh balè.
Sementara di aneuk manyak nyang bri ide nyan ka beunoë ban lheuëh dibri ide nyan diteurajèë röt bintéh lam sabak sibôk masyarakat la-én meungom-ngom ngiëng kalön keunoë keudéh.
*)Azhar Atjeh nakeuh anggeta grub WA Basa Aceh.